Salvați data: Târgul "Semințe cu suflet", sâmbătă, 9 martie 2024, de la ora 10:00, la Biblioteca Județeană Satu Mare.
Toți grădinarii pasionați din Satu Mare sunt invitați sâmbătă, 9 martie 2024, cu începere de la ora 10:00, în foaierul Bibliotecii Județene Satu Mare (Strada Iuliu Maniu nr. 2) la târgul "Semințe cu suflet".
Protagoniștii principali ai evenimentului sunt membrii grupului Semințe cu Suflet care vor oferi în regim gratuit semințe și butași de legume, flori și fructe din soiuri tradiționale.
Semințe cu suflet este un grup informal care generează un spațiu colegial, destinat asigurării existenței și distribuirii gratuite a semințelor reproductibile și a plantelor curate și sănătoase, pentru perpetuarea soiurilor de calitate și apărarea biodiversitatii, dar și plantelor din grădinile noastre,
Totodată, grupul oferă suport prin furnizarea informațiilor despre agricultura ecologică sub toate formele și despre plantele care ne înconjoară.
Grupul încurajează schimbul și darul semințelor tradiționale, înmulțirea si propagarea acestora într-un spațiu prietenos și propice, destinat circulării semințelor curate, fără modificări genetice, nehibridizate, fără tratamente chimice de sinteză.
Scopul şi mesajul acestui grup este să înmulţească seminţele şi să le răspândească, iar seminţele noastre româneşti să fie păstrate ca un tezaur, pentru sănătatea generaţiilor viitoare.
"Ne dorim ca acest eveniment să fie încă un moment de bucurie și împărtășire a pasiunii noastre pentru grădinărit și pentru păstrarea soiurilor tradiționale de semințe.", este mesajul organizatorilor.
La eveniment poate participa oricine, fie că distribuie, primește sau face schimb de semințe tradiționale de legume, plante aromatice, medicinale sau flori.